b'\n_START_ARTICLE_\nDriveplikt\n_START_PARAGRAPH_\nDriveplikt er i Norge en plikt til \xc3\xa5 holde dyrket mark i hevd s\xc3\xa5 den ikke forfaller, eller blir ubrukelig som dyrkingsjord. Driveplikt er fastsatt i tre ulike lover.\n_START_SECTION_\nJordloven\n_START_PARAGRAPH_\nEieren trenger ikke selv \xc3\xa5 drive jorden, det holder at den leies ut eller l\xc3\xa5nes bort, slik at jorden holdes i hevd. Reglene om driveplikt er imidlertid ganske "ulne" og gjenstand for skj\xc3\xb8nn._NEWLINE_B\xc3\xa5de vilk\xc3\xa5ret om at arealet kan betegnes som "dyrket mark", vilk\xc3\xa5ret om at det skal v\xc3\xa6re mulig \xc3\xa5 drive arealet med overskudd ("l\xc3\xb8nnsom drift"), og vilk\xc3\xa5ret om at jorden blir "vannhevdet" er gjenstand for skj\xc3\xb8nnsmessige vurderinger som kan pr\xc3\xb8ves for retten._NEWLINE_Tvangstiltakene som loven tillater at det offentlige iverksetter er blitt sv\xc3\xa6rt lite praktisert. Tidligere inneholdt jordloven ogs\xc3\xa5 en mulighet for ekspropriasjon av dyrket mark som ikke holdes i hevd, men denne muligheten ble fjernet ved lovendring som tr\xc3\xa5dte i kraft i 2007, da den nesten aldri hadde v\xc3\xa6rt benyttet.\n_START_SECTION_\nKonsesjonsloven\n_START_PARAGRAPH_\nEtter konsesjonslovens \xc2\xa7 5, skal den som overtar en eiendom konsesjonsfritt p\xc3\xa5 grunn av n\xc3\xa6rt slektskap til selgeren (til og med barn av s\xc3\xb8sken) drive den selv i minst 5 \xc3\xa5r, eller leie bort jorden i minst 10 \xc3\xa5r. Driveplikten etter konsesjonsloven gjelder bare for eiendommer med enten minst 100 dekar totalareal eller minst 20 dekar dyrket mark._NEWLINE_Tvangstiltak etter mislighold av vilk\xc3\xa5rene i \xc2\xa7 5 i konsesjonsloven er at eiendommen kan selges etter reglene om tvangssalg, og dette er hjemlet i lovens \xc2\xa7 19. I likhet med etter jordloven, er tvangstiltak som f\xc3\xb8lge av \xc2\xabvanhevd\xc2\xbb etter konsesjonsloven blitt sv\xc3\xa6rt lite praktisert.\n_START_SECTION_\nOdelsloven\n_START_PARAGRAPH_\nVed vanlig overtakelse p\xc3\xa5 odel er ikke driveplikten personlig, men ved odelsl\xc3\xb8sning er det eieren selv som m\xc3\xa5 drive bruket. Ogs\xc3\xa5 etter odelsloven er driveplikten gjenstand for tolkning._NEWLINE_Tvangstiltak som f\xc3\xb8lger av mislighold av reglene i \xc2\xa7 27, er at andre odelsrettshavere kan s\xc3\xb8ke g\xc3\xa5rden l\xc3\xb8st p\xc3\xa5 odel selv om de er d\xc3\xa5rligere odelsberettigede, og dersom g\xc3\xa5rden er ervervet ved odelsl\xc3\xb8sning, kan den tidligere eieren kreve eiendommen tilbakef\xc3\xb8rt, dersom ingen odelsberettigede gj\xc3\xb8r krav p\xc3\xa5 den (\xc2\xa7 28). Dersom ingen av disse melder sin interesse, kan departementet sette en frist for eieren til \xc3\xa5 s\xc3\xb8ke om konsesjon (\xc2\xa7 29).'